নাছিম উল আলম : ‘দেশের পীর-মাশায়েখ, আলেম সমাজ এবং মাদরাসা শিক্ষকরা জঙ্গীবাদ বিরোধী অবস্থানে থেকে নিষ্ঠার সাথে সামাজিক দায়িত্ব পালন করছেন’ এই অভিমত ব্যক্ত করেছেন বাংলাদেশ জমিয়াতুল মোদার্রেছীনের সভাপতি ও দৈনিক ইনকিলাব সম্পাদক এ এম এম বাহাউদ্দীন। তিনি বলেছেন, ইসলাম কখনো জঙ্গীবাদ সমর্থন করেনা বা লালন করেনা। জঙ্গীবাদের সাথে ইসলামের কোন সম্পর্ক নেই। দেশের অভ্যন্তরে কিছু অঘটনের পর বিদেশীরা যখন জঙ্গীবাদ-সন্ত্রাসবাদের প্রচারণা শুরু করে; তখন আমরাই প্রথম জঙ্গী বিরোধী অবস্থান গ্রহণ করেছি। জমিয়াতুল মোদার্রেছীনের ব্যানারে সন্ত্রাস-জঙ্গীবাদের বিরুদ্ধে সারাদেশে সভা সমাবেশ-মিছিল করেছি। গতকাল বরিশাল মহনগরীর সিটি কলেজ প্রাঙ্গণে বাংলাদেশ জমিয়াতুল মোদার্রেছীনের বিভাগীয় আঞ্চলিক প্রতিনিধি সম্মেলনে প্রধান অতিথির বক্তব্যে তিনি এসব কথা বলেন। দৃঢ়তার সাথে তিনি আরো বলেন, জঙ্গীবাদ নিয়ে মাদরাসার বিরুদ্ধে যারা অপপ্রচার চালিয়েছে এখন তারা হয়তো নিজেদের ভুল বুঝতে পেরেছেন। জঙ্গীবাদের ‘প্রকৃত চিত্র’ উঠে আসায় পশ্চিমাদের অপপ্রচারে সুর মিলিয়ে মাদরাসা শিক্ষা ব্যবস্থাকে ধ্বংস করার অপচেষ্টা থেকে এখন তারা নিশ্চয়ই সরে আসবেন। তিনি বলেন, জমিয়াতুল মোদার্রেছীন দেশ ও সমাজে ইসলামী ঈমান-আকিদাসহ ধর্মীয় আদর্শ এবং মূল্যবোধ প্রতিষ্ঠার পাশাপাশি মাদরাসা শিক্ষা উন্নয়নে কাজ করছে। আমরা শুধু মাদরাসা শিক্ষকদের বেতন-ভাতা বৃদ্ধি বা শিক্ষকদের দাবি-দাওয়া নিয়ে কাজ করছি না; বরং দেশে ইসলামী সমাজ ব্যবস্থা উন্নয়নেও আমাদের ভ‚মিকা রয়েছে।